पाएं अपने शहर की ताज़ा ख़बरें और फ्री ई-पेपरडाउनलोड करें
कोरोना की दूसरी लहर में टोंक नगर परिषद क्षेत्र में लोगो को कोरोना संक्रमण से बचाने के लिए जिला प्रशासन ने अनूठी पहल की है। शहर के आमजन को रोजमर्रा की फल-सब्जी को लेकर किसी प्रकार की परेशानी का सामना न करना पडे़। इसके लिए कलेक्टर चिन्मयी गोपाल ने डोर-टू-डोर आपूर्ति का मॉडल तैयार किया है। कलेक्टर के मार्गदर्शन में कोविड-19 की गाइडलाइन की पालना को ध्यान में रखते हुए नगर परिषद टोंक एवं कृषि उपज मण्डी समिति द्वारा कार्य योजना बनाकर टोंक शहर में फल-सब्जी आपूर्ति की जा रही है। कृषि उपज मण्डी समिति के सचिव रत्तीराम गुर्जर ने बताया कि थोक मण्डी में इससे पूर्व 3 हजार व्यक्तियों का आवागमन प्रतिदिन होता था।
इसको नियन्त्रित करने के लिए सबसे पहले फल-सब्जी मण्डी परिसर में से सब्जी का व्यापार अनाज मण्डी के बडे परिसर में शिफ्ट किया गया। साथ ही फल का व्यापार पूर्व में संचालित फल-सब्जी मण्डी में ही जारी रखा गया। फल-सब्जी मण्डी में आने वाले उपभोक्ता का प्रवेश पूरी तरह बंद किया गया। मण्डी में कार्यरत व्यापारी, मजदूरों, मुनीमों व ठेले व फैरी वालों को ही प्रवेश के लिए अनुमति दी गई। इनकी पहचान सुनिश्चित करने के लिए इन्हें प्रवेश पत्र, पहचान पत्र जारी किए गए। इससे थोक मण्डी में आने वाले व्यक्तियों की संख्या घटकर लगभग 1 हजार व्यक्ति रह गई। इस संख्या को और कम करने के लिए ठेले एवं फैरी वालों को जारी प्रवेश पत्र को सम एवं विषम आधार पर एक दिन छोडकर प्रवेश दिया जा रहा है। जिसमें सम संख्या वाले प्रवेश पत्र धारियों को सोमवार, बुधवार, शुक्रवार को एवं विषम संख्या वाले प्रवेश पत्र धारियों को मंगलवार, गुरूवार एवं शनिवार को प्रवेश दिया जा रहा है।
इससे यह संख्या ओर कम होकर फल-सब्जी मण्डी में करीब 300 व्यक्ति व सब्जी मण्डी में करीब 600 व्यक्ति प्रतिदिन रह गई। इससे सोशल डिस्टेंसिंग की पालना ठीक तरीके से हो पा रही है। मण्डी सचिव ने बताया कि थोक मण्डी में आने वाले सभी क्रेता एवं विक्रेता को गेट पर थर्मल स्क्रीनिंग, मास्क, सेनेटाइजर आदि की पूर्ण व्यवस्था सुनिश्चित करने के लिए मण्डी समिति व नगर परिषद की दो-दो टीमों द्वारा सुबह 6 से 11 बजे तक मॉनिटरिंग की कार्यवाही की जा रही है।
डोर-टू-डोर आपूर्तिनगर परिषद आयुक्त धर्मपाल जाट ने बताया कि टोंक शहर में कोरोना संक्रमण की बढोतरी को देखते हुए लोगों के जीवन की रक्षा करने के लिए शहर में संचालित 4 खुदरा मण्डी के विक्रेताओं से समझाइश कर इन मण्डीओं को बंद रखने एवं ठेला व ई-रिक्षा के माध्यम से फैरी लगाकर गली-गली, मोहल्ले-मोहल्ले में फल-सब्जी की आपूर्ति करने का निर्णय लिया गया। इसके लिए ठेले वालों का डेटाबेस तैयार कर उन्हें प्रवेश पत्र जारी कर अपने-अपने निवास क्षेत्र के आसपास के वार्डो में फैरी लगाकर फल सब्जी विक्रय करने के लिए प्रेरित किया गया। इस कार्य में लगभग 700 व्यक्तियों द्वारा फल-सब्जी की आपूर्ति की जा रही है। इसकी निगरानी रखने एवं फल-सब्जी की निर्बाध आपूर्ति सुचारू रखने के लिए नगर परिषद, मण्डी समिति, पुलिस की टीमों द्वारा शहर में भ्रमण कर आने वाली समस्याओं का त्वरित समाधान किया जा रहा है।
यह व्यवस्था एक सप्ताह से संचालित की जा रही है। फल-सब्जी की डोर-टू-डोर आपूर्ति का समय-समय पर शहर के जनप्रतिनिधियों, पार्षदों एवं प्रबुद्धजनों से फीडबेक लिया जा रहा है। जिससे व्यवस्थाओं को और दुरूस्त किया जा सके। हालांकि अभी तक फल-सब्जी की आपूर्ति को लेकर कोई शिकायत या मांग प्राप्त नहीं हुई है।रोडवेज की एक्सप्रेस सेवा में अस्थि कलश के साथ परिवार के दो सदस्य निःशुल्क हरिद्वार जा सकेंगेटोंक| रोडवेज की ओर से कोरोना काल में मोक्ष कलश योजना 2020 के तहत एक अस्थि कलश के साथ हरिद्वार जाने आने के लिए परिवार के दो सदस्यों को राजस्थान सरकार की ओर से रोडवेज की नियमित एक्सप्रेस बस सेवा में निःशुल्क यात्रा उपलब्ध कराई जाएगी। रोडवेज के आगार प्रबन्धक रामचरण गोचर ने बताया कि रोडवेज की ओर से हरिद्वार के लिए एक्सप्रेस बस सेवा संचालित की जाती है।
ऐसे में मोक्ष कलश योजना 2020के तहत पूर्व की तरह निःशुल्क यात्रा के लिए पंजीयन के समय मृत व्यक्ति का पूर्ण विवरण, मृत्यु दिनांक, यात्रा परिवार के सदस्यों के नाम व उम्र, लिंग, आधार/जनाधार, मोबाईल नं. की आवश्यक जानकारी दिया जाना अनिवार्य होगा। उल्लेखनीय है कि राज्य सरकार की और से मृत व्यक्ति की अस्थियों का यथासमय विसर्जन हो सके, इसके लिए परिवार के अधिकतम दो सदस्यों को एक अस्थि कलश के साथ हरिद्वार जाने आने के लिए राजस्थान सरकार की ओर से रोडवेज की एक्सप्रेस बसों में निःशुल्क यात्रा उपलब्ध कराई गई थी। इसमें राज्य के किसी भी शहर से 23 मोक्ष कलश व 46 यात्री होने पर विशेष बस सेवा से हरिद्वार भिजवाया जा रहा था।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn